Johan Lædre Bjørdal og Magnus Stamnestrø har signert for trønderne.

Rosenborg presenterte i formiddag sine to nyeste tilvekster til troppen i Johan Lædre Bjørdal og Magnus Stamnestrø.

Se hele presentasjonen og intervju med spillerne i videovinduet øverst i saken!



– Johan og Magnus vil gjøre oss sterkere og gi mer bredde gjennom et tett høstprogram, sa Rosenborg-trener Kåre Ingebrigtsen under presentasjonen.

Lædre Bjørdal har signert for to og et halvt år, mens Stamnestrø foreløpig har bundet seg for halvannet år.

– Glad for å være tilbake

Lædre Bjørdal kommer fra danske AGF, og skal erstatte Stefan Strandberg som forsvinner til russiske FC Krasnodar 31. juli.

Midtstopperen, som står bokført med 3 A-landskamper, blir gjenforent med Kåre Ingebrigtsen som han spilte under i Bodø/Glimt.

– Jeg kan bidra med mye, og kjenner til Kåres filosofi. Jeg har vært i Danmark halvannet år, og lært mye. Samtidig er jeg glad for å være tilbake, sa Lædre Bjørdal.

Etter at trønderne ikke ble enige med Bodø/Glimts Vieux Sané om de personlige betingelsene, tok de raskt kontakt med Lædre Bjørdals representanter og forhandlet frem en avtale.

Egersund-gutten gikk fra Viking til Glimt i 2006, hvor han etter flere gode sesonger returnerte til Stavanger i 2011. Midtstopperen etablerte seg som en av lagets viktigste spillere før han gikk videre til AGF i 2014.

Nå er han igjen klar for norsk fotball, og setter seg høye mål for returen.

– Jeg kommer til en stor klubb med høye ambisjoner. Målet er å hjelpe laget tilbake på toppen av norsk fotball. Jeg tror vi har veldig gode muligheter til å ta tilbake tronen allerede i år.

– Ingenting er større enn dette

Stamnestrø kommer fra Kristiansund, hvor han har imponert de to siste sesongene. 23-åringen har til sammen scoret 13 ganger på 42 opptredener fra sin midtbaneposisjon for KFK.

Stamnestrø startet karrieren i Molde, men grunnet lite spilletid ble han leid ut til Sogndal i 2013-sesongen. Etter utlånet gikk han permanent til Kristiansund.

Unggutten har imponert såpass på prøvespill at trønderne bestemte seg for å signere ham.

– Som trønder ikke noe som er større enn å spille for RBK, sa Stamnestrø.

Stamnestrø er fra Kyrksæterøyra, samme bygd som Pål André Helland, og tror kjennskapen til både ham og flere andre spillere i klubben vil komme godt med i tiden fremover.

– Jeg kjenner Pål André veldig godt, og har sett hvordan han har utviklet seg i denne klubben det siste året. Det er inspirerende, og jeg håper å ta nye steg selv.